La delegació de Comerç organitza el curs “Facturació electrònica” dirigit a comerciants del municipi
27 d’abril 2015

  **![](/media/uw2lh1jz/78-curso-comerciantes.jpg)**

La delegació de Comerç de l'Ajuntament de Sagunt, a través de l'Agència per al Foment d'Iniciatives Comercials (AFIC), ha organitzat el curs “Facturació electrònica” dirigit als comerciants del municipi, que ha començat hui i la durada del qual s'estendrà fins a principis de maig. 

El curs està compost per dues parts, hui comença amb una introducció per a persones que necessiten adquirir coneixements bàsics sobre ofimàtica i posteriorment començarà l'altra per a les persones inscrites, en total són 45 persones, desglossades en 15 participants en el primer nivell i 30 en el segon nivell, totes elles titulars de negocis del nostre municipi. Aquesta dada reflecteix un gran acolliment i interès per part dels comerciants de Sagunt, segons destaquen des de l’AFIC.  

La regidora delegada de Comerç i Mercats, Concha Peláez, ha explicat que **“des de la delegació de Comerç hem volgut posar en marxa aquesta acció formativa amb l'objectiu d'oferir la formació adequada als comerciants locals que els permeta una gestió més ràpida i més àgil amb l'administració. Pensem que una part important de la modernització de l'administració són les persones i amb aquests cursos fomentem l'ús de noves eines de treball”.**  
  
El curs, que s'imparteix en la “Ciberteca” del Centre Cívic del Port de Sagunt, té una durada prevista de 14 a 20 hores, dependrà del nivell de formació dels assistents, i serà impartit per Francisco Sances, consultor d'empresa i expert en desenvolupament empresarial.  
  
Aquesta acció formativa és important a causa de l'obligació de la Llei 25/2013, de 27 de desembre, d'impuls de la factura electrònica i de creació de registre comptable de factures en el sector públic, que ha imposat als proveïdors i per tant als comerciants de la nostra ciutat, haver d'expedir de forma electrònica les factures a les administracions públiques pels béns i serveis que aquestes els contracten.  
  
Els continguts del curs, són tots aquells aspectes essencials relacionats amb la facturació electrònica: forma de crear una factura electrònica per a les administracions públiques (programa informàtic gratuït que ofereix el ministeri d'Indústria, Energia i Turisme www.face.gob.es ), requisits específics de les factures electròniques, signatura electrònica, emissió de les factures, obligacions i formes de pagament.  
  
L'Equip de Govern està desenvolupant una nova etapa de modernització del sector comercial que passa per la formació dels propis comerciants, tant per a conèixer noves tècniques de venda, com en aquest cas, utilització de noves tecnologies. En concret s'han impartit des de la delegació de Comerç un total de 9 cursos i s'ha donat formació a 335 comerços del municipi, segons han indicat des de la delegació.

*   [](http://www.facebook.com/sharer.php?u=https://aytosagunto.es/va/actualitat/la-delegacio-de-comerc-organitza-el-curs-facturacio-electronica-dirigit-a-comerciants-del-municipi/ "Facebook")
*   [](http://twitter.com/share?url=https://aytosagunto.es/va/actualitat/la-delegacio-de-comerc-organitza-el-curs-facturacio-electronica-dirigit-a-comerciants-del-municipi/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-delegacio-de-comerc-organitza-el-curs-facturacio-electronica-dirigit-a-comerciants-del-municipi/ "Linked In")
*   [](mailto:?body=https://aytosagunto.es/va/actualitat/la-delegacio-de-comerc-organitza-el-curs-facturacio-electronica-dirigit-a-comerciants-del-municipi/)